CELEX: 62011TN0067
Language: mt
Date: 2011-01-24 00:00:00
Title: Kawża T-67/11: Rikors ippreżentat fl- 24 ta’ Jannar 2011 — Martinair Holland vs Il-Kummissjoni

26.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 95/9
            
         Rikors ippreżentat fl-24 ta’ Jannar 2011 — Martinair Holland vs Il-Kummissjoni
   (Kawża T-67/11)
   2011/C 95/15
   Lingwa tal-kawża: l-Ingliż
   
      Partijiet
   
   
      Rikorrenti: Martinair Holland NV (Haarlemmermeer, il-Pajjiżi l-Baxxi) (rappreżentant: R. Wesseling, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla l-Artikoli 1, 2, 3, 4, 5, 6 u 7 tad-deċiżjoni kompletament jew parzjalment, jew
            
         
               —
            
            
               tnaqqas il-multi imposti fl-Artikolu 5 tad-deċiżjoni, u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Rikors skont l-Artikoli 263 u 261 TFUE u l-Artikolu 31 tar-Regolament Nru 1/2003 intiż għar-reviżjoni u għall-annullament tad-Deċiżjoni tal-Kummissjoni C(2010) 7694 finali, tad-9 ta’ Novembru 2010, dwar proċedura skont l-Artikolu 101 TFUE, l-Artikolu 53 tal-Ftehim ŻEE u l-Artikolu 8 tal-Ftehim bejn il-Komunità Ewropea u l-Konfederazzjoni Svizzera dwar it-trasport bl-ajru (Każ COMP/39.258 — Ġarr ta’ merkanzija bl-ajru) indirizzata lil Martinair Holland N.V. u, sussidjarjament, it-tnaqqis tal-multa imposta.
   Ir-rikorrenti tinvoka żewġ motivi insostenn tar-rikors tagħha.
   
               (1)
            
            
               L-ewwel motiv jallega li:
               
                           —
                        
                        
                           l-Kummissjon kisret l-obbligu ta’ motivazzjoni tagħha skont l-Artikolu 296 TFUE u l-Artikolu 41 tal-Karta (dritt għal amministrazzjoni tajba) peress li ma huwiex possibbli li tiġi determinata mid-deċiżjoni n-natura u l-portata tal-ksur; minn naħa, id-dispożittiv tad-deċiżjoni jidentifika b’mod ċar erba’ ksur (preżumibbilment uniku u kontinwu) fir-rigward ta’ gruppi ta’ destinatarji distinti, ta’ perijodi differenti u ta’ rotot ġeografiċi differenti. Min-naħa l-oħra, l-espożizzjoni tal-motivi ma hijiex ibbażata u lanqas tirreferi għal ebda wieħed minn dawn l-erba’ tipi ta’ ksur speċifiċi;
                        
                     
                           —
                        
                        
                           sa fejn il-Qorti Ġenerali ma tistax tistħarreġ kompletament il-motivi wara d-deċiżjoni minħabba nuqqas ta’ raġunament (suffiċjentement ċar), il-Kummissjoni kisret id-drittijiet proċedurali fundamentali tar-rikorrenti; b’mod partikolari, ir-rikorrenti ssostni li d-deċiżjoni tikser id-dritt għal amministrazzjoni tajba, id-dritt għal rimedju effettiv u għal smigħ xieraq u l-preżunzjoni tal-innoċenza u d-drittijiet tad-difiża skont l-Artikoli 41, 47 u 48 tal-Karta tad-Drittijiet Fundamentali tal-Unjoni Ewropea.
                        
                     
         
               (2)
            
            
               It-tieni motiv jallega li l-Kummissjoni wettqet żbalji manifesti ta’ evalwazzjoni fil-kalkolu tal-multa bi ksur tar-Regolament Nru 1/2003 (1), tal- linji gwida dwar il-metodu tal-iffissar tal-multi u tal-prinċipji ta’ proporzjonalità, ta’ trattament ugwali u tal-obbligu ta’ motivazzjoni, bi ksur tal-Artikoli 41 sa 49 tal-Karta tad-Drittijiet Fundamentali tal-Unjoni Ewropea, tal-Artikolu 296 TFUE u tal prinċipji ġenerali oħra tad-dritt tal-Unjoni Ewropea. F’dan ir-rigward, ir-rikorrenti ssostni li:
               
                           —
                        
                        
                           fl-ewwel lok, il-Kummissjoni wettqet żbalji manifesti ta’ evalwazzjoni bi ksur tal-linji gwida dwar il-metodu tal-iffissar tal-multi u tal-prinċipji ta’ proporzjonalità u ta’ trattament ugwali billi integrat id-dħul mill-bejgħ relatat mat-tariffi u mat-titjiriet li jaslu fil-kalkolu tal-valur tal-bejgħ;
                        
                     
                           —
                        
                        
                           fit-tieni lok, il-Kummissjoni wettqet żbalji manifesti fl-evalwazzjoni tal-gravità tal-ksur bi ksur tar-Regolament 1/2003, tal-linji gwida dwar il-metodu tal-iffissar tal-multi u tal-prinċipju ta’ proprzjonalità;
                        
                     
                           —
                        
                        
                           fit-tielet lok, il-Kummissjoni kisret ir-Regolament 1/2003, il-linji gwida dwar il-metodu tal-iffissar tal-multi u l-prinċipju ta’ proporzjonalità billi ħadet inkunsiderazzjoni s-sistemi regolatorji bħala ċirkustanza mitiganti sabiex tnaqqas il-multa bi 15 % biss;
                        
                     
                           —
                        
                        
                           fir-raba’ lok, il-Kummissjoni kisret l-obbligu ta’ motivazzjoni tagħha fir-rigward tal-kalkolu tal-multa bi ksur tal-Artikolu 296 TFUE u tal-Artikolu 41 tal-Karta.
                        
                     
         
      (1)  Regolament tal-Kunsill (KE) Nru 1/2003, tas-16 Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol 2, p. 205)